Oʻzbekiston Respublikasi vakillarining oʻqishini tashkil etish uchun Yaponiya Hukumati grantlaridan samarali foydalanish chora-tadbirlari toʻgʻrisida
(resolution, 2017-08-28)

Oʻzbekiston Respublikasi vakillarining Yaponiyada oʻqishini tashkil etish uchun Yaponiya Hukumatining 2016-2017 moliya yillariga berilayotgan 196 mln Yaponiya iyenasi miqdoridagi hamda 263 mln Yaponiya iyenasi miqdoridagi grantlaridan samarali foydalanish maqsadida Vazirlar Mahkamasi qaror qiladi: 1. Oʻzbekiston Respublikasi vakillarining Yaponiyaning yetakchi universitetlari magistraturasida oʻqishini tashkil etish toʻgʻrisida Yaponiya Hukumatining taklifi (keyingi oʻrinlarda loyiha deb ataladi) qabul qilinsin. 2. Oʻqish uchun nomzodlarni tanlab olish Yaponiya Xalqaro hamkorlik agentligi, Yaponiya Xalqaro hamkorlik markazi, Oʻzbekiston Respublikasi Oliy va oʻrta maxsus taʼlim vazirligi hamda Tashqi iqtisodiy aloqalar, investitsiyalar va savdo vazirligi tomonidan amalga oshirilishi maʼlumot uchun qabul qilinsin. 3. Oʻzbekiston Respublikasi Bosh vazirining oʻrinbosari A.I. Ikramovga Oʻzbekiston Respublikasi Hukumati nomidan ayirboshlash notalari va grant bitimlarini imzolash vakolati berilsin. 4. Quyidagilarga: Oʻzbekiston Respublikasi Oliy va oʻrta maxsus taʼlim vazirligi hamda Oʻzbekiston Respublikasi Investitsiyalar boʻyicha davlat qoʻmitasiga — loyihani amalga oshirish doirasida grantlarni olish va ularga xizmat koʻrsatish uchun Yaponiya tomoni bilan kelishgan holda barcha tartib-qoidalarni rasmiylashtirish; Oʻzbekiston Respublikasi Tashqi iqtisodiy faoliyat milliy bankiga — yuqorida koʻrsatib oʻtilgan grantlarga hisob-kitob xizmati koʻrsatish; Oʻzbekiston Respublikasi Markaziy bankiga — grantlarga hisob-kitob xizmati koʻrsatish yuzasidan Yaponiya tomonining vositachilik xarajatlari konvertatsiya qilinishini taʼminlash yuklansin. 5. Oʻzbekiston Respublikasi Oliy va oʻrta maxsus taʼlim vazirligi grantlarga hisob-kitob xizmati koʻrsatilganligi uchun Yaponiya tomonining vositachilik xarajatlariga Oliy taʼlim muassasalarini rivojlantirish jamgʻarmasi mablagʻlari hisobidan haq toʻlasin. 6. Oʻzbekiston Respublikasi Tashqi ishlar vazirligi Oʻzbekiston Respublikasi Oliy va oʻrta maxsus taʼlim vazirligining buyurtmanomalari boʻyicha loyihani amalga oshirishda qatnashadigan xorijiy mutaxassislarga kirish vizalari konsullik yigʻimlari va boshqa yigʻimlar undirilmasdan rasmiylashtirilishini taʼminlasin. 7. Oʻzbekiston Respublikasi Ichki ishlar vazirligi Oʻzbekiston Respublikasi Oliy va oʻrta maxsus taʼlim vazirligining buyurtmanomalari boʻyicha loyihani amalga oshirishda qatnashadigan xorijiy mutaxassislarga vizalar berilishi va uzaytirilishini, shuningdek ularning yashash joylarida davlat bojlari undirilmasdan vaqtincha roʻyxatdan oʻtkazilishini va vaqtincha roʻyxatdan oʻtkazish muddati uzaytirilishini taʼminlasin. 8. Oʻzbekiston Respublikasi Oliy va oʻrta maxsus taʼlim vazirligi manfaatdor vazirliklar va idoralar bilan birgalikda: loyihani amalga oshirish doirasida Yaponiyada oʻqigan Oʻzbekiston mutaxassislarining maʼlumoti toʻgʻrisidagi hujjatlar nostrifikatsiya qilinishiga va ularning ishga joylashtirilishiga koʻmaklashsin; ularning mehnat faoliyati yuzasidan doimiy monitoring olib borsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin.